**Ministru kabineta noteikumu projekta “Grozījumi Ministru kabineta 2014. gada 17. jūnija noteikumos Nr. 306 “Kārtība, kādā Finanšu un kapitāla tirgus komisija un Datu valsts inspekcija pieprasa un elektronisko sakaru komersants nodod noslodzes datus”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta mērķis ir noteikt kārtību, kādā Patērētāju tiesību aizsardzības centrs (turpmāk – PTAC) pieprasa noslodzes datus no elektronisko sakaru komersantiem. Ņemot vērā, ka Ministru kabineta 2014. gada 17.jūnija noteikumos Nr. 306 “Kārtība, kādā Finanšu un kapitāla tirgus komisija un Datu valsts inspekcija pieprasa un elektronisko sakaru komersants nodod noslodzes datus” (turpmāk – noteikumi Nr. 306) jau šobrīd paredz noslodzes datu nodošanas kārtību, noteikumu projekts papildina noteikumus Nr. 306 ar vēl vienu iestādi.Plānots, ka noteikumu projekts stājas spēkā 2019.gada 1.janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Elektronisko sakaru likuma 70. panta vienpadsmitā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | PTAC atbilstoši savai kompetencei uzrauga Negodīgas komercprakses aizlieguma likuma (turpmāk – NKAL) un Informācijas sabiedrības pakalpojumu likuma (turpmāk – ISPL) ievērošanu. NKAL 15.panta otrās daļas 1.punkts nosaka, ka uzraudzības iestāde, izvērtējot komercprakses atbilstību šā likuma prasībām, ir tiesīga pieprasīt un saņemt no komercprakses īstenotāja un citām fiziskajām un juridiskajām personām visu lietas būtības noskaidrošanai nepieciešamo informāciju, dokumentus un citus pierādījumus, kā arī mutvārdu paskaidrojumus par komercpraksē izmantotās informācijas patiesumu, darbības atbilstību šā likuma prasībām, kā arī noteikt informācijas, dokumentu un pierādījumu iesniegšanas termiņu un informācijas sniegšanas veidu. Savukārt ISPL 13.panta pirmās daļas 1.punkts nosaka, ka uzraudzības iestāde ir tiesīga pieprasīt visu lietas būtības noskaidrošanai nepieciešamo informāciju, ja konstatē šā likuma pārkāpumus. Veicot uzraudzības pasākumus, PTAC ir saskāries ar elektronisko sakaru komersantu (turpmāk – komersanti) atteikumu sniegt PTAC pieprasīto informāciju par komercprakses pārkāpējiem, norādot, ka atbilstoši Elektronisko sakaru likuma (turpmāk - ESL) 68.panta pirmajai daļai tiem nav tiesību bez lietotāju vai abonentu piekrišanas izpaust ziņas par lietotājiem vai abonentiem, kā arī informāciju par to saņemtajiem elektronisko sakaru pakalpojumiem. Lai nodrošinātu PTAC funkciju izpildi atbilstoši normatīvo aktu prasībām, 2018.gada 3.maijā tika pieņemti grozījumi ESL, kas paredz PTAC tiesības pieprasīt no elektronisko sakaru komersanta informāciju par tā abonentu vai lietotāju. Grozījumi stājas spēkā 2018.gada 1.novembrī. Atbilstoši grozījumiem PTAC ir tiesīgs pieprasīt informāciju par abonenta vai lietotāja:* nosaukumu (firmu) un reģistrācijas numuru, ja abonents vai lietotājs ir juridiskā persona;
* vārdu, uzvārdu un personas kodu, ja abonents vai lietotājs ir fiziskā persona;
* abonentam vai lietotājam saskaņā ar elektronisko sakaru pakalpojumu līgumu piešķirtos telefonu numurus, interneta protokola (IP) adreses un kontaktinformāciju.

Savukārt grozījumi ESL 70.panta vienpadsmitajā daļā paredz, ka Ministru kabinets nosaka kārtību, kādā PTAC pieprasa noslodzes datus, kā arī nosaka kārtību, kādā elektronisko sakaru komersanti noslodzes datus nodod attiecīgajai iestādei.Atbilstoši noteikumu projektam, PTAC pieprasa datus elektroniski vai papīra formā, nosūtot komersantam aizpildītu un PTAC direktora vai tā pienākumu izpildītāja parakstītu pieprasījuma formu. Noteikumu projekts paredz papildināt noteikumus Nr.306 ar atšķirīgu pieprasījuma formu 3.pielikumā, ņemot vērā, ka ESL 70.panta astotā prim daļā noteiktais noslodzes datu, ko pieprasa PTAC, saturs atšķiras no noslodzes datu satura, ko pieprasa Finanšu un kapitāla tirgus komisija un Datu valsts inspekcija.Komersants, saņemot pieprasījumu, sniedz tā rīcībā esošos noslodzes datus PTAC norādītajā apjomā un atbildes sniegšanas veidā, norādot darbinieku, kurš izsniedzis datus. Privātpersonu datu iegūšana, apstrāde un glabāšana ir uzskatāma par šo personu tiesību ierobežojumu. Šādam ierobežojumam ir jākalpo leģitīma mērķa sasniegšanai. PTAC pieprasa nepieciešamos noslodzes datus, lai izmeklētu NKAL, ISPL un citu tā kompetencē esošu normatīvo aktu pārkāpumus un novērstu patērētāju kolektīvo interešu pārkāpumus, kas ir būtiski sabiedrības interesēm. Vispārīgās datu aizsardzības regulas 6.panta pirmā daļa pieļauj personas datu apstrādi šāda leģitīma mērķa sasniegšanai. Tajā pašā laikā šādai personas datu apstrādei ir jābūt arī samērīgai un izmantotajiem līdzekļiem jābūt piemērotiem šī leģitīmā mērķa sasniegšanai. Ņemot vērā, ka nepastāv citu saudzējošāku līdzekļu visu lietas būtības nepieciešamās informācijas noskaidrošanai, personu datu apstrāde ir uzskatāma par samērīgu līdzekli, kas ļauj PTAC izpildīt patērētāju interešu aizsardzības funkciju un sasniegt izvirzīto leģitīmo mērķi. Datu pieprasīšanas lēmuma samērīgums, pieprasāmo datu apjoms un glabāšanas termiņš tiks noteikts, vērtējot katras konkrētās administratīvās lietas apstākļus un nepieciešamās izmeklēšanas un pārkāpumu novēršanas darbības.Veicot izmeklēšanu administratīvo lietu ietvaros, PTAC nodrošina juridisko un fizisko personu datu apstrādi un aizsardzību atbilstoši iekšējo un ārējo normatīvo aktu prasībām, gan gadījumos, kad attiecīgā informācija ir iegūta no elektronisko sakaru pakalpojumu sniedzējiem, gan arī situācijās, kad tādu pašu informāciju ir sniegušas citas personas, piemēram, reklāmas izplatītāji, komercprakses īstenošanā iesaistīti starpnieki, preču un dažādu pakalpojumu sniedzēji, citas personas vai iestādes.PTAC īsteno personu datu tehnisko aizsardzību ar fiziskiem un loģiskiem līdzekļiem, realizējot drošības pasākumus, lai nepieļautu nesankcionētu piekļuvi personas datiem, to izpaušanu vai citu prettiesisku personu datu izmantošanu. Administratīvo lietu materiāli ir ierobežotas pieejamības informācija.Atbilstoši 2015. gada 28. jūlija Ministru kabineta noteikumu Nr. 442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām” 8. punktam Ekonomikas ministrijā ir izstrādāti iekšējie normatīvie akti , kas nosaka informācijas sistēmu drošības politiku, drošības iekšējos noteikumus, lietošanas noteikumus, drošības riska pārvaldības plānu un darbības atjaunošanas plānu, kas attiecās arī uz Ekonomikas ministrijas padotībā esošo PTAC. PTAC Datu aizsardzības speciālista pienākumus veic Ekonomikas ministrijas Juridiskā departamenta Tiesiskā nodrošinājuma nodaļas datu aizsardzības speciālists.PTAC uztur kvalitātes pārvaldības sistēmu, kuras ietvaros tiek noteikta un vērtēta iestādes darbība un administratīvo lietu procesuālā kārtība, tai skaitā tās atbilstība normatīvo aktu prasībām fizisko personu datu apstrādes jomā. Drošības pasākumi tiek pastāvīgi pilnveidoti atbilstoši normatīvajos aktos noteiktajām prasībām.Atbilstoši Oficiālās elektroniskās adreses likuma 5.panta un pārejas noteikumu 3.punkta prasībām no 2020.gada 1.janvāra valsts iestādes ar reģistros reģistrētiem tiesību subjektiem, veicot saziņu, obligāti izmanto oficiālo elektronisko adresi.  |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Patērētāju tiesību aizsardzības centrs |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. Elektronisko sakaru komersanti. Līdz 2018.gada 7.jūnijam Sabiedrisko pakalpojumu regulēšanas komisijas reģistrā ir reģistrēti 289 elektronisko sakaru komersanti.
2. Abonenti un lietotāji, kas veic komercpraksi, izmantojot elektroniskos sakarus.
 |
| 2. | Tiesiskā regulējuma ietekme uz tautsaimniecību un administratīvo slogu | Pēc PTAC sniegtās informācijas kopējais prognozējamais noslodzes datu pieprasījumu skaits gadā varētu sasniegt 60-120. Noslodzes datu pieprasījumi tiks veikti administratīvo uzraudzības lietu esošo izmaksu ietvaros.Lai noskaidrotu administratīvo slogu komersantiem, Ekonomikas ministrija lūdza sniegt informāciju SIA “Lattelecom” in “Latvijas Mobilais Telefons” SIA par izmaksām, ko radīs regulējums.SIA “Lattelecom” informēja, ka pieprasījumu skaita pieaugums par 10 pieprasījumiem mēnesī neradīs papildus izmaksas. Pēc “Latvijas Mobilais Telefons” SIA sniegtās informācijas, ņemot vērā informācijas pieprasījumus apstrādājošo darbinieku stundas likmes un citas izmaksas, viena informācijas pieprasījuma apstrādes izmaksas par vienkāršajiem pieprasījumiem, kas varētu būt attiecināmi arī uz PTAC pieprasījumiem, ir 35 EUR. |
| 3. | Administratīvo izmaksu monetārs novērtējums | Ņemot vērā viena pieprasījuma izmaksas un PTAC prognozējamo pieprasījumu skaitu gadā, kopējās izmaksas nozarei var svārstīties no 2100 līdz 4200 EUR gadā. Veicot aprēķinu, tika pieņemts, ka PTAC veiks 60-120 pieprasījumus gadā un viena pieprasījuma izmaksas būs 35 EUR.Ņemot vērā Sabiedrisko pakalpojumu regulēšanas komisijas reģistrā reģistrēto elektronisko sakaru komersantu skaitu un pieņemot, ka PTAC veiks 60-120 pieprasījumus gadā, vidēji vienam elektronisko sakaru komersantam tiks pieprasīts 1 pieprasījums 2,5 līdz 5 gados. Ņemot vērā kopējās izmaksas nozarei un vidējo pieprasījumu skaitu gadā vienam komersantam, secināms ka vidēji izmaksas vienam komersantam svārstīsies no 7,2 līdz 14,4 EUR gadā. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības informēšana un līdzdalība noteikumu projekta izstrādē tika nodrošināta:1. publicējot to Ekonomikas ministrijas mājaslapā;
2. nosūtot to Latvijas Darba devēju konfederācijai, Latvijas Tirdzniecības un rūpniecības kamerai, Latvijas Elektronisko komunikāciju asociācijai, Latvijas Telekomunikāciju asociācijai, Latvijas Informācijas un komunikācijas tehnoloģijas asociācijai un Latvijas Interneta asociācijai.
 |
| 2. | Sabiedrības līdzdalība projekta izstrādē | 2018.gada 27.jūnijā noteikumu projekts tika publicēts Ekonomikas ministrijas mājaslapā - sadaļā “Sabiedrības līdzdalība”, kā arī nosūtīts Latvijas Darba devēju konfederācijai, Latvijas Tirdzniecības un rūpniecības kamerai, Latvijas Elektronisko komunikāciju asociācijai, Latvijas Telekomunikāciju asociācijai, Latvijas Informācijas un komunikācijas tehnoloģijas asociācijai un Latvijas Interneta asociācijai. Ekonomikas ministrija aicināja sniegt rakstisku viedokli līdz 2018.gada 13.jūlijam.  |
| 3. | Sabiedrības līdzdalības rezultāti | Ekonomikas ministrija saņēma viedokli no Latvijas Elektronisko komunikāciju asociācijas (turpmāk – LEKA), Latvijas Informācijas un komunikācijas tehnoloģijas asociācijas (turpmāk – LIKTA) un Latvijas Interneta asociācijas (turpmāk – LIA)LEKA norādīja, ka tai nav būtisku iebildumu vai priekšlikumu par projektu.LIKTA izteica iebildumus par regulējuma izstrādi atsevišķā noteikumu projektā, norādot, ka tādējādi tiek dublēti noteikumi Nr.306. Tāpat LIKTA norādījusi, ka alternatīvas elektroniskas noslodzes datu pieprasījumu apstrādes sistēmas izstrāde PTAC vajadzībām paaugstinātu datu apstrādes drošības riskus, kā arī radītu administratīvo slogu. Ekonomikas ministrija secināja, ka institūciju pieprasāmo noslodzes datu satura atšķirības nav būtisks šķērslis, lai attiecinātu noteikumus Nr.306 uz PTAC, un, lai samazinātu administratīvo slogu privātpersonām un iestādēm, kā arī izvairoties no vienu jomu regulējošā tiesiskā regulējuma sadrumstalotības, kārtība, kādā PTAC pieprasa noslodzes datus no elektronisko sakaru komersantiem, tika iestrādāta noteikumos Nr.306.LIA lūdza noteikt projekta spēkā stāšanos ne ātrāk kā ar 2019.gada 1.martu, lai dotu iespēju komersantiem sagatavoties noteikumu izpildei, un atteikties no datu apmaiņas papīra formātā. Tāpat LIA norādīja , ka komersantam veicamās darbības pie datu izsniegšanas ir pārāk detalizētas. Nav precizēts, ko PTAC drīkst darīt ar saņemtajiem datiem un kādā termiņā. LIA ieskatā arī PTAC, tāpat kā elektronisko sakaru komersantam, jānodrošina, ka lietotājs vai abonents nepiekļūst noslodzes datiem, kā arī, ka saņemtie noslodzes dati netiek nodoti tālāk citām iestādēm. Ekonomikas ministrija secināja, ka komersantiem ir nepieciešams samērīgs pārejas periods, lai sagatavotos noteikumu izpildei, tādēļ tika noteikts, ka noteikumi stājas spēkā 2019.gada 1.janvārī. Attiecībā uz papīra formāta datu pieprasījumiem, norādāms, ka PTAC lielākoties plāno pieprasīt informāciju elektroniskā formā, taču var būt gadījumi, kad elektroniskā formāta datu apmaiņa ir ierobežota, tāpēc jāsaglabā iespēja sniegt informāciju arī papīra formātā līdz 2020.gada 1.janvārim, kad oficiālās elektroniskās adreses izmantošana saziņā starp valsts pārvaldes iestādēm un reģistros reģistrētiem tiesību subjektiem kļūs par obligātu prasību. Attiecībā uz LIA iebildumu par PTAC tiesībām izmantot iegūtos datus norādāms, ka ESL 70.panta sestā daļa jau paredz, ka lietotājam vai abonentam nav tiesību piekļūt noslodzes datiem un izdarīt tajos labojumus. Tāpat ESL 70.panta astotajā *prim* daļa skaidri nosaka, kādiem nolūkiem PTAC drīkst pieprasīt datus no elektronisko sakaru komersantiem. Datu izmantošana citos nolūkos būtu pretrunā ESL noteiktajam. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ekonomikas ministrija, Patērētāju tiesību aizsardzības centrs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas un institucionālā struktūra nemainās. Noteikumu projekts neparedz jaunu valsts institūciju izveidi, esošu institūciju likvidāciju vai reorganizāciju, kā arī neatstāj ietekmi uz institūciju cilvēkresursiem. |
| 3. | Cita informācija | Nav |

Ministru prezidenta biedrs,

ekonomikas ministrs A. Ašeradens

Vīza:

Valsts sekretārs Ē. Eglītis

Latišenko, 67013230

Arnis.Latisenko@em.gov.lv